**ΤΟ ΒΙΒΛΙΟ ΤΗΣ ΙΣΤΟΡΙΑΣ Β΄ΓΥΜΝΑΣΙΟΥ ΣΕ ΕΡΩΤΗΣΕΙΣ ΚΑΙ ΑΠΑΝΤΗΣΕΙΣ**

**Η ίδρυση, η εξέλιξη κι ο εκχριστιανισμός του Ρωσικού Κράτους.**

**Α. Πώς διαμορφώθηκε το Κράτος των Ρώσων;**

Οι Ρως αρχικά ονομάζονταν από τους Σλάβους Βάραγγοι. α) Οι Σλάβοι τους θεωρούσαν σκανδιναβικά φύλα, β) οι Δυτικοί τους θεωρούσαν ως Βίκινγκς και Νορμανδούς (= βόρειους ανθρώπους), ενώ γ) οι Άραβες τους θεωρούσαν Σλάβους. Οι Βάραγγοι/ Ρως κι οι ανατολικοί Σλάβοι ενώθηκαν κι έκαναν το Κράτος των Ρως. Οι Ρως έδωσαν την οργάνωση του Κράτους, ενώ οι Σλάβοι τη γλώσσα και τη λαϊκή βάση.

**Β. Πότε ισχυροποιήθηκε το Κράτος των Ρώσων;**

Τον 9ο αιώνα, όταν η ηγεμονία του Κιέβου έλεγχε τον ποταμό Ντον κι έκανε εμπόριο με το Βυζάντιο και το Χαλιφάτο.

**Γ. Πώς έγινε ο εκχριστιανισμός των Ρως;**

Ο Βασίλειος ο Β΄ για να συντρίψει τους αριστοκράτες της Μ. Ασίας που τον απειλούσαν, ζήτησε βοήθεια από το Ρώσο ηγεμόνα, Βλαδίμηρο, τάζοντάς του ότι θα του δώσει γυναίκα την αδελφή του, Άννα. Ο Βλαδίμηρος τον βοήθησε, ο Βασίλειος εξολόθρευσε τους αριστοκράτες, αλλά ξέχασε την υπόσχεσή του. Έτσι ο Βλαδίμηρος εκστράτευσε εναντίον του Βυζαντίου και κατέλαβε τη Χερσώνα, αφού την πολιόρκησε και ανάγκασε τους πολίτες να παραδοθούν κόβοντας το νερό στην πόλη. Τότε ο Βασίλειος δέχτηκε να του δώσει την Άννα, αν αυτός βαπτιζόταν χριστιανός κι οι Ρώσοι εκχριστιανίζονταν. Ο Βλαδίμηρος βαφτίστηκε χριστιανός στη Χερσώνα (989).

 Δ**. Ποιες οι συνέπειες για το Βυζάντιο του εκχριστιανισμού των Ρώσων;**

 α) οι Ρώσοι μπήκαν στη σφαίρα επιρροής του Βυζαντίου, β) οι Ρώσοι επηρεάστηκαν από τον βυζαντινό πολιτισμό, γ) το εμπόριο με το Βυζάντιο εντατικοποιήθηκε, δ) στο Βυζάντιο αυξήθηκε ο αριθμός των Βαράγγων και των Ρώσων μισθοφόρων κι αποτέλεσαν μάλιστα και αυτοκρατορική φρουρά.